Subject: FW: korteriühistu loomine ainuomanikule kuuluvas kortermajas
From: "Justiits- ja Digiministeerium" <[email-masked]>
To: "Justiits- ja Digiministeerium" <[email-masked]>
Date: Tue, 7 Apr 2026 14:59:58 +0300

From: Ivika Nõukas - OKK <[email-masked]
<mailto:[email-masked]> >
Sent: Tuesday, April 7, 2026 2:46 PM
To: Kadri Laud - JUSTDIGI <[email-masked]
<mailto:[email-masked]> >
Subject: korteriühistu loomine ainuomanikule kuuluvas kortermajas

Tere

Kirjutan Teile seoses ühe õiguskantslerile saabunud pöördumisega, mis
puudutab korterelamute renoveerimistoetuse tingimusi. Pöörduja on eraisik,
kes omab ainuomanikuna ligi 90-aastast korterelamut Tallinnas. Hoones ei
ole korteriomandeid moodustatud ja seega puudub ka korteriühistu. Omanik
sooviks maja renoveerida, kuid renoveerimistoetust saab taotleda vaid
korteriühistu, mitte eraisikust kortermaja omanik. Toetuse saamiseks
tuleks pöörduja hinnangul kas müüa kortereid või vormistada need
pereliikmete nimele ja asutada korteriühistu. Selliseid tehinguid peab ta
näilikuks ja põhjendamatuks sunduseks.

Oleme korteriomandi- ja korteriühistuseadust analüüsides leidnud, et
seadus lubab kinnisasja omanikul jagada kinnistu korteriomanditeks oma
avaldusega ning luua ka korteriühistu kinnisasja omaniku jagamisavaldusega
(KrtS § 8 lg 1 ja § 2). Samuti sätestab KrtS, et korteriühistu liikmeteks
on kõik korteriomandite omanikud (KrtS § 1 lg 4) ja juhatust pole vaja,
kui kõik korteriomandid kuuluvad ühele isikule (KrtS § 24 lg 3). See
viitab võimalusele, et ka üks omanik võiks oma kortermajale korteriühistu
luua.

Palun Teie seisukohta, kas KrtS lubab kortermaja ainuomanikul luua oma
korterelamus korteriühistu, eeldusel, et ta jagab kinnisasja esmalt
korteriomanditeks. Kui see on võimalik, siis kuidas selline korteriühistu
moodustamise protsess korrektselt toimiks ja millised oleksid selle
erisused tavapärasest korteriühistust, arvestades ainuomaniku staatust ja
juhatuse puudumise võimalust?

Igasugune teave aitab meil pöördujale sisulise vastuse anda. Kui hoopis
keegi teine ministeeriumis oskab KrtSi sätteid selgitada, siis palun
suunake mu kiri edasi.

Heade soovidega

Ivika Nõukas
Nõunik
Ettevõtluskeskkonna osakond
Õiguskantsleri Kantselei